Covid-19: Nóg ŉ minister toets positief(Foto: Unsplash)d Nóg ŉ minister het positief vir Covid-19 getoets. Die presidensie het kort gelede in ŉ verklaring gesê Thulas Nxesi, minister van arbeid en indiensneming, het Vrydag sy toetsuitslag ontvang. Dit is die vierde keer dat Nxesi vir Covid-19 getoets word en die eerste keer dat die uitslag positief is. Nxesi is in hierdie stadium in selfisolasie en werk steeds van die huis af. Almal wat in sy kantoor werk of wat met die minister in aanraking gekom het, word ook vir die virus getoets. “Die minister is opgeruimd en vol vertroue dat hy die virus gaan oorwin,” lui die verklaring. Benewens Nxesi het ministers Nosiviwe Mapisa-Nqakula en Gwede Mantashe, asook adjunkministers Hendrietta Bogopane-Zulu en Nkosi Holomisa ook reeds positief vir Covid-19 getoets. Mapisa-Nqakula en Holomisa het reeds van die siekte herstel en het die ander amptenare spoedige beterskap toegewens. Die presidensie het ook sy beste wense aan ander mense wat die virus opgedoen het gegee en sy medelye betuig met diegene wat geliefdes weens Covid-19 aan die dood afgestaan het.